Carme Garrigós exposa ‘Mamarratxos’ en el Centre Cultural Mario Monreal
03 de juliol 2019

 Del 4 al 31 de juliol, es podrà visitar en el Centre Cultural Mario Monreal de Sagunt l'exposició artística de Carme Garrigós _Mamarratxos_. Esta mostra s'inaugura el dimecres 3 de juliol a les 19 h i forma part del programa de la delegació de Cultura de l'Ajuntament de Sagunt. L'horari de visita és de dilluns a dissabte de 9 a 21 h. 

  

L'autora de la mostra, Carme Garrigós, va nàixer a Ibi i va estudiar Medicina tropical a França. Durant anys es va dedicar a oferir els seus servicis tècnics en llocs com Djibouti, Somàlia, Casamance i el Sudan del Sud. Garrigós va treballar també formant part de l'equip que lluita per eradicar la poliomielitis a l’Afganistan. L'autora ha dedicat la seua vida laboral a la cooperació internacional. Completament autodidacta, Garrigós necessita expressar en colors com és la seua vida al costat dels que més patixen i d'ací naixen els _Mamarratxos_. L'obra _Mamarratxos_ és un conjunt de pintures amb les quals l'autora s'expressa. 

  

La temàtica habitual dels _Mamarratxos_ són els xiquets. Els xiquets com a futur. Carme Garrigós pinta també els paisatges pels quals transita en els seus viatges. Després de vint-i-cinc anys de servici actiu en UNICEF, Carmen vol continuar col·laborant amb esta organització humanitària. Per això, la recaptació íntegra de la venda d'estes obres es destinarà als seus programes d'ajuda a la infància. 

  

És una exposició plena de color i sentiment. L'autora la definix com a expressions de color, instants decisius, sentiments pigmentats dels seus viatges. En estos viatges ompli quaderns amb idees i impressions per als seus quadres. Això li conferix un estil personalíssim i li dóna un toc d'originalitat. 

  

Les obres de Carme Garrigós desprenen passió per la vida. Passió per tot el que fa, i per tots per a qui ho fa. Observant atentament les obres es pot llegir, en les taques de color, en els traços generosos, les sensacions personals de l'autora. Són un malbaratament d'imaginació que combinen amb l'espiritualitat i el compromís del proïsme. Això li conferix una frescor especial. Alhora és possible observar una evolució constant en el seu estil. No obstant això, és fidel a l'esperit de les seues obres. Es preocupa per perfeccionar-se, però no vol allunyar-se massa dels _Mamarratxos_. Cerca transmetre a l'espectador el mateix goig que ella experimenta pintant. Al llarg dels seus anys com a cooperant, Carme ha vist molt de prop el sofriment plasmant-lo en les seues obres, encara que sempre amb una porta oberta a l'esperança, com expressa l'artista en el fullet.

 ![](/media/m1fj5zht/90_c_carmegarrigos-mamarratxos-2.jpg)  
![](/media/ptblgtuu/90_c_mamarratxos_1.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/carme-garrigos-exposa-mamarratxos-en-el-centre-cultural-mario-monreal/ "Facebook")
*   [](http://twitter.com/share?url=https://aytosagunto.es/va/actualitat/carme-garrigos-exposa-mamarratxos-en-el-centre-cultural-mario-monreal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/carme-garrigos-exposa-mamarratxos-en-el-centre-cultural-mario-monreal/ "Linked In")
*   [](mailto:?body=https://aytosagunto.es/va/actualitat/carme-garrigos-exposa-mamarratxos-en-el-centre-cultural-mario-monreal/)